На основу члана 22. став 10. и 23. став 2. Закона о јавној својини („Службени гласник Републике Србије“ број 72/11, 88/13, 105/14, 104/16-др. закон, 108/16 и 113/17), члана 31. став 2. Одлуке о прибављању, располагању и управљању стварима и другим имовинским правима у јавној својини општине Инђија („Службени лист општине Инђија“ број 12/18) и члана 37. став 1. тачке 19. и 22. Статута општине Инђија („Службени лист општине Инђија“ број 9/13-пречишћен текст и 7/18),

 Скупштина општине Инђија на седници одржаној дана 10. децембра 2018. године, донела је

**О Д Л У К У**

**О ОДУЗИМАЊУ ПРАВА КОРИШЋЕЊА И ДАВАЊУ НА КОРИШЋЕЊЕ**

**ЗГРАДЕ ОСТАЛОГ ОБРАЗОВАЊА - ВРТИЋ У НОВОМ СЛАНКАМЕНУ**

**Члан 1**

 **ОДУЗИМА СЕ** право коришћења на непокретностима у јавној својини општине Инђија и то:

 1. Објекат осталог образовања-ВРТИЋ површине 288м2 саграђен на парцели број 502 и уписан у лист непокретности број 5757 к.о. Нови Сланкамен-објекат бр. 1 и

 2. Помоћна зграда површине 32м2 саграђена на парцели број 502 и уписана у лист непокретности број 5757 к.о. Нови Сланкамен-објекат бр. 2

 од досадашњег носиоца права коришћења Основне школе „Др Ђорђе Натошевић“ Нови Сланкамен, Вука Караџића 1, јер исте нису у функцији остваривања надлежности носиоца права коришћења.

**Члан 2**

 **ПРЕНОСЕ СЕ** накоришћење непокретности наведене у члану 1. ове одлуке на Предшколску установу „Бошко Буха“ Инђија, Душана Јерковића 17 ради обављања васпитно-образовне делатности-предшколског васпитања и образовања, односно ради обављања делатности ради које је основана, без накнаде, са правом уписа права коришћења у јавним књигама о непокретностима и правима на њима.

**Члан 3**

 Између Општине Инђија, ОШ „Др Ђорђе Натошевић“ и ПУ „Бошко Буха“ закључиће се уговор о преносу права коришћења са једног на другог носиоца права коришћења непокретности у јавној својини.

 Овлашћује се Председник општине Инђија да потпише уговор о преносу права коришћења.

**Члан 4**

Ову одлуку објавити у „Службеном листу општине Инђија“.

**СКУПШТИНА ОПШТИНЕ ИНЂИЈА**

**Број:46-39/2018-I Председник,**

**Дана:10. децембра 2018.године**

**Инђија Милан Предојевић**

**О б р а з л о ж е њ е**

 Дана 23.10.2018. године Предшколска установа „Бошко Буха“ Инђија поднела је иницијативу Скупштини општине Инђија за одузимање права коришћења Основној школи „Др Ђорђе Натошевић“ Нови Сланкамен и то на објекту у ком се реализује васпитно-образовни рад, вртић „Пчелица“ у Новом Сланкамену, Карађорђева бр. 1 постојећег на парцели број 502 к.о. Нови Сланкамен и да се исти да на коришћење овој предшколској установи обзиром да предшколска установа планира да овај објекат у 2019. години у потпуности адаптира, што подразумева извођење грађевинских и других потребних радова на уређењу истог.

 Поступајући по захтеву Општинске управе општине Инђија, Одељења за урбанизам, комунално-стамбене послове и заштиту животне средине ОШ „Др Ђорђе Натошевић“ је доставила изјашњење Школског одбора ове школе у ком се наводи да школа прихвата иницијативу ПУ „Бошко Буха“ за одузимање права коришћења овој школи на горе наведеном објекту и да се исти да на коришћење ПУ „Бошко Буха“ обзиром на чињеницу да предшколска установа последњих десет година фактички користи наведени објекат, да је основна школа само формално-правно уписана као корисник и да нема потребу за коришћењем наведеног објекта у циљу обављања васпитно-образовне или било које делатности Школе.

 Чланом 22. Закона о јавној својини прописано је да надлежни орган носиоца јавне својине може одлучити да се непокретност која се налази у његовој својини на којој постоји право коришћења из члана 18. овог закона, односно право коришћења, између осталог, установа чији је основач јединица локалне самоуправе, која није у функцији остваривања надлежности, односно делатности носиоца права коришћења на тој ствари, одузме од носиоца права коришћења, док је чланом 23. став 2. прописано да о давању на коришћење непокретности одузете у складу са чланом 22. став 10. одлучује надлежни орган јединице локалне самоуправе.

 Чланом 31. став 2. Одлуке о прибављању, располагању и управљању стварима и другим имовинским правима у јавној својини општине Инђија прописано је да одлуку о преносу права коришћења ствари у јавној својини Општине, носиоцима права коришћења, на основу које се врши упис права коришћења, доноси Скупштина општине, на предлог Општинског већа.

 Чланом 37. став 1. тачка 19. Статута општине Инђија прописано је да Скупштина општине Инђија одлучује о преносу права коришћења на стварима у јавној својини месним заједницама, установама, агенцијама и другим организацијама чији је оснивач општина, док је тачком 22. истог става прописано да Скупштина општине Инђија одлучује о одузимању непокретности у јавној својини општине на којима право коришћања имају месне заједнице, установе, јавне агенције и друге организације, а које нису у функцији остваривања делатности носиоца права коришћења на тој ствари.

 Нацрт Одлуке о одузимању права коришћења и давању на коришћење зграде осталог образовања-вртића у Новом Сланкамену са помоћним објектом вам се доставља на разматрање и одлучивање.

 Одељење за урбанизам, комунално-стамбене

 послове и заштиту животне средине